OnlyFans

„OnlyFans“ (angl. only – „tik“ + fans – „gerbėjai“; pažodžiui OnlyFans – „Tik gerbėjams“) – internetinė prenumeruojamo turinio svetainė, įkurta Londone, Jungtinėje Karalystėje. Turinio kūrėjai gali užsidirbti pinigų iš vartotojų – „gerbėjų“ – kurie prenumeruoja jų turinį. Tinklas turinio kūrėjams taip pat leidžia iš sekėjų gauti kasmėnesinę tiesioginę paramą, vienetinius arbatpinigius bei naudotis mokėjimo už galimybę žiūrėti modeliu. Svetainė turi 2 mln. turinio kūrėjų ir 130 mln. vartotojų.

„OnlyFans“ labiausiai populiarus tarp sekso darbuotojų, besiverčiančių pornografija, bet svetaine naudojasi ir kitokio pobūdžio turinio kūrėjai, kaip antai profesionalūs treneriai bei muzikantai.

Nors problemos mastas nėra iki galo aiškus, svetainė sulaukė kritikos dėl nepakankamų priemonių siekiant užkirsti turinio, kuriame lytiškai išnaudojami vaikai, publikavimą. 2021 m. rugpjūčio mėn. JAV Kongrese pradėta kampanija, raginanti tirti „OnlyFans“ veiklą. 2021 m. rugpjūčio–spalio mėn., spaudžiamas bankinės sistemos, kuria pavedami visi mokėjimai, „OnlyFans“ priėmė sprendimą drausti seksualinio pobūdžio turinį. Tačiau praėjus šešioms dienoms, dėl vartotojų bei kūrėjų nepasitenkinimo, šio sprendimo buvo atsisakyta.

Istorija 
Didžiąją dalį „OnlyFans“ turinio sukuria pornografijos kūrėjai, tarp kurių yra tiek profesionalai, tiek mėgėjai. Likusią rinkos dalį daugiausiai sudaro kulinarijos entuziastai, sporto treneriai bei muzikantai. Už kiekvieną pervedimą kompanija ima 20 % mokestį.

Sekso darbuotojai yra pagrindinis įmonės pajamų šaltinis. Svetainė ypač išaugo, kuomet prie platformos prisijungė reperė Kardi B (Cardi B) bei aktorė ir dainininkė Bela Forn (Bella Thorne). Ilgainiui „OnlyFans“ taip pat tapo populiari vieta kūrėjams nemokamai viešinti savo seksualinį turinį mainais už pateiktus įrodymus, kad pinigai skirti labdarai paremti. Vienas pirmųjų tokių atvejų – Keilen Vuard (Kaylen Ward), surinkusi 1 mln. JAV dolerių labdarai, skirtai padėti 2020 m. sausio mėn. nuo miško gaisrų nukentėjusiai Australijai.

Nuo 2019 m. „OnlyFans“ paskyrai patvirtinti būtina asmenukė, kurioje matytųsi ir asmens ID nuotrauka.

COVID-19 pandemija ir pakartotini karantinai turėjo didelę įtaką „OnlyFans“ augimui. Prieš tai vartotojų skaičius siekė 7,5 mln. Tačiau 2020 m. kovo–balandžio laikotarpyje vartotojų ir kūrėjų skaičius išaugo 75 %. Kūrėjų gretas papildė sporto treneriai, kompiuterinių žaidimų mėgėjai, muzikantai ir mados entuziastai. 2020 m. balandį Bijancei (Beyoncé) paminėjus „OnlyFans“ grupės „Megan Three Stallion“ dainos remikse „Savage“, generalinis direktorius Timas Stouklis (Tim Stokely) tvirtino, jog įmonė „sulaukė apie 200 000 naujų klientų kas 24 valandas ir nuo 7 000 iki 8 000 naujų kūrėjų kasdien“. Po remikso išleidimo aktyvumas svetainėje išaugo 15 %.

Viena didžiausių „OnlyFans“ kontroversijų – Belos Forn gautos 1 mln JAV dolerių pajamos per vieną parą, kas tapo visų laikų rekordu. Aktorė pažadėjo paviešinti nuotraukas, kuriose ši būtų nuoga už 200 mln. JAV dolerių. Tačiau vietoj to ji publikavo vien vaizdus, kur ši įsiamžinusi su erotiniu trikotažu, dėl ko vartotojai pradėjo reikalauti grąžinti jiems pinigus. Po šio incidento įvesti nauji apribojimai, nustatantys, kiek platformos kūrėjai gali apmokestinti savo turinį bei kaip greitai jiems būtų mokama. Forn elgesys papiktino sekso darbuotojas, kurių manymu aktorė savanaudiškai pasinaudojo pastarųjų profesija.

2021 m. balandžio mėn. žurnalas „Time“ sąraše „100 įtakingiausių kompanijų“ įvardijo „OnlyFans“ kaip vieną iš dešimt inovatyviausių socialinių tinklų kompanijų. Tuo pačiu metu amerikiečių reperė Bed Bebi (Bhad Bhabie) pagerino Forn „OnlyFans“ rekordą, uždirbusi virš 1 mln. JAV dolerių per 6 valandas. Jos prenumeratoriai sulaukė daug kritikos, nes tądien Bebi buvo 18 metų tepraėjus savaitei po jos gimtadienio.

Išnašos 

Jungtinės Karalystės įmonės
Svetainės